Benedikte Kiær (KF), 2011-01-25:
Jeg må indrømme, at jeg er lidt i tvivl om, hvad forslaget fra Liberal Alliance egentlig går ud på.
I bemærkningerne til forslaget henvises der på den ene side til Politikens omtale i august sidste år af et tilfælde, hvor en lejer indbragte en lejeaftale om en ejerlejlighed for huslejenævnet og fik lejenedsættelse umiddelbart efter at have indgået en aftale om endnu 1 års leje.
Det fremgår, at forslagsstillerne mener, at denne situation er typisk, og at det viser, at udlejerne er tvunget til at løbe en meget stor økonomisk risiko, når de lejer deres bolig ud.
Det betyder ifølge bemærkningerne, at det i dag ikke er attraktivt for boligejerne at leje deres bolig ud, hvilket er uheldigt, eftersom mange boligejere er kommet i klemme på det hårdt ramte boligmarked.
Dette tyder på, at forslagsstillerne alene sigter på den situation, hvor en ejer af en ejerbolig har brug for at kunne udleje ejerboligen i en periode og efter de gældende regler risikerer at få huslejen sat ned ved en efterfølgende sag i huslejenævnet.
På den anden side lægger beslutningsforslaget op til en meget bredere anvendelse, idet forslagsstillerne siger, at de vil gøre lejefastsættelsen i gensidigt anerkendte lejekontrakter bindende både for parterne og for myndighederne.
Nu er gensidigt anerkendte lejekontrakter ikke et almindeligt lejeretligt begreb.
Man kan derfor heller ikke uden videre vide, hvad der tænkes på.
Alle lejeforhold bygger på den lejeaftale, som parterne, lejeren og udlejeren, har indgået, og er dermed gensidigt anerkendte.
Jeg går ud fra, at beslutningsforslaget skal forstås sådan, at det omfatter alle lejeforhold, uanset hvor de ligger, og uanset om der er tale om private eller almene lejeforhold.
Man påpeger således på den ene side et problem, som relaterer sig til en meget lille del af lejeboligmarkedet, og foreslår på den anden side en meget vidtgående ændring af den danske lejelovgivning, nemlig en fuldstændig liberalisering af huslejefastsættelsen for alle typer af lejeboliger.
Hvis der for personer, der ikke er kendt med lejelovgivningen, er problemer med at fastsætte den lovlige husleje, som forslagsstillerne ønsker at løse, så forekommer det noget ude af proportioner at foreslå det løst ved en fuldstændig liberalisering af lejefastsættelsen.
Jeg er meget positivt indstillet over for bestræbelser på at løse de problemer, der særlig gør sig gældende for de uprofessionelle udlejere.
Når man udlejer og dermed disponerer over et så kostbart formuegode som en ejerbolig, er der al mulig grund til at sikre sig, at både jura og økonomi er på plads.
Sådan gør man som sælger eller som køber af en ejerbolig, og sådan bør man naturligvis også gøre som udlejer.
Det er derfor min opfattelse, at man som ejer uden særligt kendskab til lejeboligmarkedet bør sikre sig den fornødne sagkyndige rådgivning.
Den kan man få ved at søge bistand hos en advokat, en ejendomsmægler eller en lignende rådgiver.
Når det er sagt, vil jeg skynde mig at føje til, at jeg meget gerne ser på mulighederne for at sikre, at ingen udlejere af ejerlejligheder brænder fingrene ved udlejning.
I første omgang vil jeg bede mine embedsmænd om at overveje mulighederne.
Hvis der er nogen, som har nogle gode ideer og forslag til, hvordan man i øvrigt kan gøre forholdene bedre på dette område, så hører jeg naturligvis gerne herom.
Med hensyn til forslaget om en fuldstændig liberalisering af lejefastsættelsen ved jeg jo godt, hvad Liberal Alliance er fortalere for, og jeg er sikker på, at alle her kender min holdning.
Lige siden regeringsskiftet i 2001 har det været VK-regeringens politik, at der ikke skal gennemføres en liberalisering af huslejereguleringen, og det kan jeg kun tilslutte mig.
I den forbindelse oplyste jeg, at der ikke er, og at der heller ikke har været planer eller ønsker om eller en strategi for at liberalisere huslejereguleringen.
Nu kunne jeg så se, at der allerede fra starten blev markeret af hr. Thomas Jensen.
Hvis ikke jeg tager meget fejl, vil hr. Thomas Jensen som så mange gange før bede mig om at redegøre for regeringens planer om ændringer af huslejereguleringen.
For at komme hr. Thomas Jensen i forkøbet vil jeg derfor allerede nu svare på spørgsmålet: Nej, regeringen har ingen planer, heller ikke efter et valg, om at ophæve huslejereguleringen.
Så er det vist sagt så tydeligt, som det overhovedet kan siges.